Title: Internet
Author: hyzova
Last saved by: agenda0
Company: Úrad vlády Slovenskej republiky

5 ÚRAD VLÁDY SLOVENSKEJ REPUBLIKY
	sekcia vládnej legislatívy
		
									Na rokovanie vlády SR
									dňa 22 mája  2002
									K materiálu č.3575 /2002 
									K bodu č. 4
									.

S T A N O V I S K O

k návrhu legislatívneho zámeru na vypracovanie  návrhu zákona o kapitalizačnom pilieri dôchodkového poistenia- nové   znenie

I
	
	Legislatívny zámer  návrhu zákona o kapitalizačnom pilieri dôchodkového poistenia  predkladá na rokovanie vlády SR  minister práce, sociálnych vecí a rodiny SR na základe  Plánu legislatívnych úloh vlády SR na rok 2002 .
	Návrh legislatívneho zámeru vychádza z vládou schválenej Koncepcie reformy sociálneho poistenia  a Organizačného harmonogramu a rámca finančného zabezpečenia  realizácie tejto reformy.

	Po schválení návrhu zákona o sociálnom poistení (t. č. v legislatívnom procese), ktorý predstavuje prvý pilier dôchodkového poistenia , popri už existujúcom doplnkovom dôchodkovom poistení ( druhý pilier) sa  ustanovením kapitalizačného  piliera dôchodkového poistenia (tretí pilier) zavedie komplexný model trojpilierového systému dôchodkového zabezpečenia.

Predložený legislatívny zámer je v rámci návrhu systémového riešenia vypracovaný alternatívne , a to jednak vo vzťahu k alternatívam zvyšovania dôchodkového veku (vládou schválená alternatíva  zvyšovania dôchodkového veku žien / 60 rokov / do roku 2027)  až po alternatívu  dôchodkového veku( 63 rokov u mužov i žien), ktorá  by mala zabezpečiť finančnú stabilitu zmiešaného dôchodkového systému). V tomto smere predkladateľ  vypracoval a pripojil  prílohy návrhu obsahujúce grafické znázornenia. Jednotlivé  alternatívy sú navrhované vo vzťahu k uplatneným zásadným rozporom zo strany Ministerstva financí SR a Ministerstva hospodárstva SR.
Prijatie tej-ktorej alternatívy  sa odvíja o.i. od schválenia vyčlenenia finančných zdrojov  z prostriedkov z privatizácie, ako aj z uplatnenia garancie štátu za solventnosť priebežného piliera v zmysle zákona č. 274/1994 Z.z. .

	Legislatívny zámer bol predložený na rokovanie plenárneho zasadnutia Rady hospodárskej a sociálnej dohody SR; rokovanie sa však doteraz neuskutočnilo.

II

	Legislatívna rada vlády SR prerokovala predložený návrh legislatívneho zámeru na svojom zasadnutí 11 apríla 2002. Odporučila predložiť návrh na rokovanie vlády v novom znení, po zapracovaní jej pripomienok a odporúčaní.

	Legislatívna rada odporučila
	
K časti II

 Bod 1.2.

	Pri  návrhu na využitie zdrojov z privatizácie SPP   vypustiť slovo  „neopakovateľné “.	

Bod 1.3
	Obmedzenie významu dávkovo definovaného priebežného piliera v prospech príspevkovo definovaného kapitalizačného piliera  odôvodniť len  odbornou argumentáciou  (bez poukazu na obmedzenie  možného zásahu  aktuálnej politickej moci ).

Bod 1.6

	Vypustiť  konštatovanie , že „väčšina 	obyvateľov Slovenskej republiky má slabé povedomie o nutnosti postarať sa v priebehu aktívneho života  o svoje dôchodcovské  obdobie “, najmä, že  za platenie poistného budú priznaním dôchodku „odmenení“. (Ide o značne necitlivé tvrdenie  , najmä  z aspektu súčasného uplatňovania  princípu solidarity , vo vzťahu k výške plateného poistného a výške  priznaných dôchodkov).
	
Bod 2.6

	 Kokrétnejšie  rozpracovať  kritériá  správy dôchodkových aktív.

Bod 2.7.3

	Vzhľadom na odporúčanú prvú alternatívu pri výbere správcu aktív  ustanoviť zloženie orgánu (Investičný výbor) na výber najvýhodnejšej ponuky a podmienky na udelenie licencie správcovskej spoločnosti ( viď bod 3, časť „správca aktív“).

III

	Sekcia vládnej legislatívy Úradu vlády SR  konštatuje, 

a) legislatívny zámer je po  formálnej stránke vypracovaný v súlade s Legislatívnymi pravidlami vlády SR. Obsahuje:
- základné východiská  pre spracovanie legislatívneho zámeru a jeho ciele,
- zhodnotenie súčasného právneho stavu,
- návrh na využitie zdrojov financovania,
- predmet budúcej právnej úpravy, s vyhodnotením ekonomických a politických rizík,
- doložku zlučiteľnosti  s právom ES a právom EÚ,
- doložku finančných, ekonomických a enviromentálnych vplyvov a vplyvov na zamestnanosť,

b) v novom znení  návrhu sú zapracované pripomienky a odporúčania legislatívnej rady .

Sekcia vládnej legislatívy Úradu vlády SR odporúča  vláde SR návrh legislatívneho zámeru v predloženom znení    s c h v á l i ť.

Bratislava 13. mája  2002
Vypracovala:  A. Hyžová

									Štefan G r m a n
									 generálny riaditeľ
				          				    sekcie vládnej legislatívy